Talle vas oor dwelms by musiekfeesDie feesterrein. Foto: Rocking the Daisies/Facebook Kapt. FC van Wyk, woordvoerder van die polisie, het gesê ŉ totaal van 25 mense is in hegtenis geneem terwyl 31 dwelmsake by die Darling-polisiestasie aangemeld is. Die fees het van 1 tot 4 Oktober plaasgevind. Volgens Van Wyk het die polisie Donderdag op dwelms ter waarde van R55 000 beslag gelê. “’n 28-jarige vrou van Muizenberg is in hegtenis geneem nadat 95 vloeibare ecstasy-tablette, 100 ecstacy-tablette, 50 LSD-repies, 23,5g ‘rock’ en twee sakkies dagga in haar besit gevind is.” Van Wyk het gesê die vrou se VW Beetle is deurgesoek by ŉ padblokkade by die ingang na die plaas waar die musiekfees gehou is. “Sy sal na verwagting Dinsdag in die Darling-landdroshof verskyn op aanklag van die besit van dwelms.” Van Wyk het gesê die polisie het ook op verskeie ander dwelms beslag gelê tydens die fees, wat deur meer as 22 000 mense bygewoon is.